Dve mladé ženy zachytilo auto, jedna z nich je ťažko zranená
Vo štvrtok polícia informovala o tragickej nehode chodca a len pár hodín potom riešili dopravní policajti ďalšiu vážnu nehodu v meste Nitra.
Vo štvrtok 20. decembra, asi o štvrtej hodine popoludní došlo k vážnej nehode na Dolnočermánskej ulici. Podľa informácií od policajnej hovorkyne Renáty Čuhákovej, došlo k stretu nákladného auta a dvoch chodkýň.
54-ročný vodič cestou po Dolnočermánskej ulici v smere na Hviezdoslavou zachytil dve 17-ročné chodkyne, ktoré mu pravdepodobne vošli do jazdnej dráhy v blízkosti priechodu pre chodcov. Podľa slov hovorkyne, jednu z nich po náraze ešte vliekol niekoľko metrov pod vozidlom. Mladá žena bola pri nehode ťažko zranená.
Alkohol v dychu vodiča zistený nebol. Na mieste dopravnej nehody bol prítomný aj znalec z odboru cestnej dopravy, ktorého znalecký posudok pomôže objasniť okolnosti zrážky. Polícia už v tomto prípade vedie trestné stíhanie vo veci pre trestný čin ublíženia na zdraví.
Polícia znovu upozorňujeme všetkých účastníkov cestnej premávky, aby dbali na zvýšenú opatrnosť a nepodceňovali zimné počasie. Radšej prísť o sekundu v živote, ako prísť o život v sekunde.